 (10) การควบคุมภายใน 

สรุปรายงานผลการตรวจสอบระบบการควบคุมภายใน

บริษัท ดีลอยท์ ทู้ช โธมัทสุ ไชยยศ จำกัด (บริษัทที่ปรึกษา)
ได้ดำเนินการตรวจสอบระบบการควบคุม ภายในของฝ่ายทรัพยากรบุคคล – แผนกเงินเดือน,
ฝ่ายจัดซื้อ, ฝ่ายซ่อมบำรุง, ฝ่ายผลิต, ฝ่ายจัดส่ง, ฝ่ายบริหาร, ฝ่ายวิศวกรรมการผลิต –
แผนกประกันคุณภาพ, ฝ่ายขาย และฝ่ายบัญชีและการเงิน ในปี 2547 ของบริษัท ฟูรูกาวา เม็ททัล
(ไทยแลนด์) จำกัด (มหาชน) (บริษัทฯ) เป็นที่เรียบร้อยแล้ว

ตามที่บริษัทที่ปรึกษา
ได้รับมอบหมายจากบริษัทให้ดำเนินการตรวจสอบระบบการควบคุมภายในของฝ่ายงานข้างต้น
บริษัทที่ปรึกษาได้ดำเนินการตรวจสอบระบบควบคุมภายในว่า การปฏิบัติงานเป็นไปตามระเบียบ
ข้อบังคับที่ผู้บริหารกำหนดขึ้นหรือไม่ โดยมุ่งให้การตรวจสอบครอบคลุมประเด็นต่าง ๆ
ในเบื้องต้นดังนี้ :

-   ความถูกต้องและสมบูรณ์ของข้อมูลทางการเงิน

-   การปฏิบัติตามนโยบายแผนงานและกฎข้อบังคับของทางบริษัท

-   การใช้ทรัพย์สินเพื่อให้เกิดประโยชน์สูงสุด

-   การบรรลุวัตถุประสงค์และเป้าหมายของการดำเนินงาน

ในการปฏิบัติงาน บริษัทที่ปรึกษาได้มีการอ้างถึงแนวทางการปฏิบัติงานที่ดี (Best Practices)
เพื่อช่วย ผู้บริหารในการพัฒนานโยบายและขั้นตอนการปฏิบัติ
โดยเรียนสัมภาษณ์กับพนักงานในแต่ละแผนกของบริษัทเพื่อพิจารณาและสอบทานการดำเนินงาน
รวมถึงตรวจสอบเอกสารที่เกี่ยวข้อง
โดยดำเนินการสุ่มตัวอย่างเพื่อตรวจสอบรายการในช่วงระหว่างเดือนมกราคม 2547
ถึงเดือนธันวาคม 2547 เพื่อทดสอบความถูกต้องในจุดหลักของระบบการควบคุมภายในที่สำคัญ

จากการตรวจสอบระบบการควบคุมภายในของแผนกและฝ่ายที่เกี่ยวข้องของบริษัทในปี 2547 พบว่ามี
5 ประเด็นที่จัดว่ามีระดับความเสี่ยงสูง 7 ประเด็นที่จัดว่ามีระดับความเสี่ยงปานกลาง และ 13
ประเด็นที่จัดว่ามีระดับความเสี่ยงต่ำ
ซึ่งบริษัทควรพิจารณาแก้ไขปรับปรุงโดยผู้บริหารเห็นชอบในคำแนะนำทั้งหมาด
สำหรับปัจจัยความเสี่ยงในส่วนอื่นที่ตรวจพบในงวดการตรวจสอบที่ผ่านมา
พบว่ามีการปรับปรุงแก้ไขตามคำแนะนำของบริษัทที่ปรึกษาอย่างถูกต้อง

จากการตรวจสอบระบบการควบคุมภายใน บริษัทที่ปรึกษามีความเห็นว่า
บริษัทมีระบบการควบคุมภายในที่เพียงพอและเหมาะสมในการป้องกันและควบคุมทรัพย์สินของบริษัทที่อาจเกิดความเสียหายจากการดำเนินธุรกิจของบริษัท

สรุปรายงานจากคณะกรรมการตรวจสอบ

คณะกรรมการตรวจสอบ บริษัท ฟูรูกาวา เม็ททัล (ไทยแลนด์) จำกัด (มหาชน)
ประกอบด้วยกรรมการที่เป็นอิสระจากการบริหารงานของบริษัท จำนวน 3 ท่าน ดังนี้

1) นายโกวิทย์ โปษยานนท์ ประธานคณะกรรมการตรวจสอบ

2) นายวิบูลย์ อังสนันท์ กรรมการตรวจสอบ

3) นายยูซูเกะ โอะซูกิ กรรมการตรวจสอบ

โดยมีนางนิตยา อัศวะวิสิทธิ์ชัย (ผู้ช่วยผู้จัดการทั่วไปฝ่ายบัญชีและการเงิน)
เป็นเลขานุการคณะกรรมการตรวจสอบ
คณะกรรมการตรวจสอบได้รับมอบหมายจากคณะกรรมการบริษัทให้ทำหน้าที่สอบทานรายงานทางการเงิน
สอบทานให้บริษัทมีระบบการควบคุมภายใน และการตรวจสอบภายในที่เหมาะสมและมีประสิทธิภาพ
และหน้าที่อื่นตามที่คณะกรรมการบริษัทมอบหมาย
ซึ่งเป็นไปตามข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย

คณะกรรมการตรวจสอบได้ปฏิบัติหน้าที่ดังต่อไปนี้

1)  คณะกรรมการตรวจสอบได้มีการประชุมร่วมกัน 4 ครั้ง ในปี 2547

2)  คณะกรรมการตรวจสอบได้สอบทานงบการเงินรายไตรมาส และงบการเงินประจำปี 2547
    ของบริษัท โดยให้ความสำคัญต่อการปฏิบัติตามมาตรฐานบัญชีที่รับรองทั่วไป
    และการเปิดเผยงบการเงินอย่างเพียงพอโดยความร่วมมือเป็นอย่างดี ผู้บริหารของบริษัท
    ผู้ตรวจสอบภายใน และผู้สอบบัญชีของบริษัทก่อนนำส่งตลาดหลักทรัพย์แห่งประเทศไทย,
    สำนักงานคณะกรรมการกำกับหลักทรัพย์และตลาดหลักทรัพย์
    และก่อนเสนอให้คณะกรรมการบริษัท

3)  คณะกรรมการตรวจสอบได้สอบทานรายงานผลการปฏิบัติงานของสำนักตรวจสอบภายใน
    และประเมินความเพียงพอของระบบการควบคุมภายในแล้ว มีความเห็นว่า
    บริษัทมีระบบการควบคุมภายในที่เพียงพอและเหมาะสมกับสภาพธุรกิจ
    และไม่พบข้อบกพร่องเกี่ยวกับระบบการควบคุมภายในที่เป็นสาระสำคัญ

4)  คณะกรรมการตรวจสอบได้เสนอแนะต่อคณะกรรมการบริษัท
    ในการส่งเสริมการกำกับดูแลกิจการที่ดีให้อสดคล้องกับแนวทางของตลาดหลักทรัพย์แห่งประเทศไทย

5)  คณะกรรมการตรวจสอบได้เข้าร่วมประชุมการประชุมสามัญผู้ถือหุ้นประจำปี 2547
    เพื่อชี้แจงในเรื่องที่เกี่ยวกับคณะกรรมการตรวจสอบ

สำหรับรอบปีบัญชี 2548 คณะกรรมการตรวจสอบได้เสนอต่อคณะกรรมการบริษัท ให้เสนอต่อที่ประชุม
ผู้ถือหุ้นว่า เห็นสมควรแต่งตั้งนางสุดจิตร์ บุญประกอบ ผู้สอบบัญชีรับอนุญาตเลขที่ 2991
หรือนางสาวทิพย์สุดา ชำนาญวนิชกุล ผู้สอบบัญชีรับอนุญาตเลขที่ 3377 หรือนางสาวกัลยารัตน์
ชัยวรพงศา ผู้สอบบัญชีรับอนุญาตเลขที่ 3460 แห่งบริษัท เคพีเอ็มจี ภูมิไชย สอบบัญชี จำกัด
เป็นผู้สอบบัญชีของบริษัท ฟูรูกาวา เม็ททัล (ไทยแลนด์) จำกัด (มหาชน)
และกำหนดค่าสอบบัญชีประจำปี 2548 เป็นจำนวนเงิน 820,000 บาท